Eelnõu 17.07.2025

Esitaja: vallavalitsus

Ettekandja: vallavanem Mikk Järv



**KANEPI VALLAVOLIKOGU**

**OTSUS**

Kanepi 17.07.2025 nr 1-3/

**Vallavara võõrandamine**

Kanepi vallavara valitsemise korra § 7 lõige 5 punkti 1 kohaselt võib vallavara võõrandada, kui vallavara ei ole enam avalikuks otstarbeks ega valitsemise otstarbeks vajalik. Sama määruse § 14 lõigete 1 ja 2 kohaselt võõrandatakse vallavara enampakkumise korras, otsustuskorras või muul viisil. Vallavara võõrandamist otsustuskorras peab põhjendama.

Kanepi Vallavolikogu 23.01.2018 määruse nr 1 „Kanepi vallavara valitsemise kord“ § 7 lg 5 p 1, § 14 lg 1-2 ja § 16 lg 1 p 1 alusel, Kanepi Vallavolikogu

**otsustab:**

**1.** Võõrandada enampakkumise korras Kanepi valla omandis olevad, avalikuks otstarbeks mittevajalikud kinnisasjad:

**1.1** Kooli põik 2-2, Saverna küla, Kanepi vald, Põlva maakond, korteriomand, katastritunnus 85603:001:0653, registriosa nr 715038, üldpindala 49,50 m2. Enampakkumise alghind 20 000 eurot.

**1.2** Pärna 2-14, Krootuse küla, Kanepi vald, Põlva maakond, korteriomand, katastritunnus 35402:002:1516, registriosa nr 1212238, üldpindala 77,60 m2. Enampakkumise alghind 20 000 eurot.

**2.** Volitada Kanepi Vallavalitsust korraldama käesoleva otsuse punktis 1 nimetatud vallavara võõrandamine enampakkumise korras. Põhjendatud juhul ning vara turuväärtuse eksperthinnangu alusel võib vallavara võõrandada otsustuskorras.

**3.** Otsus jõustub teatavakstegemisest.

**4.** Otsuse peale võib esitada Kanepi Vallavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama, või esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.

Piret Rammul

volikogu esimees

**ÕIEND**

Kanepi Vallavolikogu otsuse eelnõule

**Vallavara võõrandamine**

**1. Eelnõu õiguslik alus**

Kanepi vallavara valitsemise korra § 7 lõige 5 punkti 1 kohaselt võib vallavara võõrandada, kui vallavara ei ole enam avalikuks otstarbeks ega valitsemise otstarbeks vajalik. Sama määruse § 14 lõigete 1 ja 2 kohaselt võõrandatakse vallavara enampakkumise korras, otsustuskorras või muul viisil.

**2. Eelnõu eesmärk, algatamise vajadus, sisu kirjeldus**

Kanepi Vallavolikogu 16.01.2025 otsusega nr 3 kinnitati seitsme kinnisasja võõrandamine ja enampakkumise alghind. Kolm kinnisasja on enampakkumise korras võõrandatud: Kooli põik 1-2, Saverna küla, enampakkumise alghind 30 000 eurot, müügihind 30 000 eurot; Kivisaare, Saverna küla, enampakkumise alghind 1700 eurot, müügihind 4 800 eurot; Võpsiku, Saverna küla, enampakkumise alghind 500 eurot, müügihind 2 900 eurot. Kahe korteriomandi enampakkumised ei ole edukad olnud. Majandus- ja eelarvekomisjon on 09.07.2025 toimunud koosolekul esitanud ettepaneku enampakkumise alghinna vähendamiseks järgmiselt: Kooli põik 2-2, Saverna küla, algne enampakkumise alghind 25 000 eurot, uus alghind 20 000 eurot ja Pärna 2-14, Krootuse küla, algne enampakkumise alghind 38 000 eurot, uus alghind 20 000 eurot.

**3. Eelnõu mõju valla eelarvele**

Määruse rakendamisega ei kaasne täiendavaid kulusid valla eelarvele.

**4. Määruse jõustumine**

Määrus jõustub kolmandal päeval peale Riigi Teatajas avaldamist.

**5. Eelnõu kooskõlastajad**

|  |  |  |
| --- | --- | --- |
| **Eelnõu kooskõlastaja:** | **Seisukoht ja põhjendus, ettepanekud:** | **Kuupäev:** |
| Majandus- ja eelarvekomisjon | Kooskõlastatud ja suunatud volikogu istungile | 09.07.2025 |
| Kanepi Vallavalitsus | Kooskõlastatud ja suunatud volikogu istungile | 01.07.2025 |

Eelnõu koostas:

Katrin Slungin

vallasekretär